
Cydnabyddiaeth Deallusrwydd Artiffisial
Rwy’n cadarnhau nad wyf wedi defnyddio unrhyw offer AI wrth ymchwilio a chreu’r aseiniad hwn. 
Rwy’n cadarnhau nad wyf wedi cyflwyno unrhyw ddeunyddiau a gynhyrchwyd gan AI fel fy ngwaith fy hun. 
Rwy’n cadarnhau bod gennyf gopïau o’m drafftiau, fy nodiadau, ac adnoddau eraill a ddefnyddiais, y gellir gofyn i mi eu darparu fel tystiolaeth
Targedau o fy aseiniad blaenorol
	Targed
	Sut yr wyf wedi mynd i'r afael â hyn yn y gwaith hwn

	Parhau i ddarllen ystod eang o lenyddiaeth e.e. erthyglau, adroddiadau, astudiaethau achos.
	Darllenais ystod eang o lenyddiaeth i amrywio fy nghyfeiriadau.

	I gymhwyso a chyfleu dadleuon cyferbyniol yn fwy cyson, yn ogystal â chymhwyso llenyddiaeth sy'n cefnogi drwy gydol dy ymateb.
	Fe wnes i drio cyfleu dadleuon cyferbyniol a chefnogi fy nadleuon gyda llenyddiaeth yn gyson yn ystod yr aseiniad.

	I ddatblygu'r sgil o syntheseiddio safbwynt mwy nag un awdur o fewn paragraff.
	Yn ystod yr aseiniad yma ceisiais gynnwys nifer o awduron ym mhob paragraff.


[bookmark: cysill]
Ystyried rheoli'r amgylchedd dysgu, gwahaniaethu a manteisio ar ddisgyblaethau pwnc mewn meysydd dysgu. Trafodwch y llinynnau canolog hyn mewn perthynas ag arferion mewn addysg, gan ddangos dealltwriaeth gadarn, gan nodi cryfderau personol a meysydd i'w datblygu ar gyfer pob un.

Y bore ‘ma hoffwn rannu myfyrion am brofiadau cynllunio, addysgu a gwerthuso o Brofiad Addysgu Proffesiynol. Byddaf yn trafod tri llinyn canolog mewn perthynas ag arferion addysgu: rheoli’r amgylchedd dysgu, gwahaniaethu, a manteisio ar ddisgyblaethau pwnc mewn meysydd dysgu. Pwysig yw nodi bod y tri llinyn o dan sylw yn statudol i addysgu effeithiol. O hyn, golygaf eu bod nhw’n cyd-weithio i greu profiadau dysgu cynhwysol, ystyrlon ac effeithlon. Mae amgylchedd dysgu da yn creu sylfaen i’r dysgu, a gwahaniaethu’n sicrhau cynnwys ac ystyriaeth i anghenion pob unigolyn, a chysylltiadau trawsgwricwlaidd yn gwneud dysgu’n fwy eang a pherthnasol. Gyda’i gilydd a gyda dealltwriaeth ddofn o’r llinynnau, maent yn arfogi athrawon i gynnal awyrgylch sy’n canolbwyntio ar y dysgwr. Pwrpas y cyflwyniad yma yw adfyfyrio ar fy nhwf proffesiynol yn ystod lleoliad PAP1. Mae’n bwysig i ddarpar athro fod yn ymarferydd adfyfyriol sydd yn ystyried cryfderau a lle mae angen mynd nesaf oherwydd bod adfyfyrio yn ganolog i gylch o gynllunio, addysgu, monitro a gwerthuso. Dywed Nolan a Sim (2011, cyfeirnodwyd yn Grigg, 2022) bod athrawon rhagorol yn dangos sgiliau adfyfyrio uwch, megis gwerthuso syniadau a gweithredu newid, yn hytrach na dim ond disgrifio digwyddiadau. Felly, heddiw byddaf yn trafod pob llinyn, gan ddangos dealltwriaeth gadarn, a nodi cryfderau personol a meysydd i’w datblygu o fewn pob agwedd.
Rheoli’r amgylchedd dysgu
Mae’r athro’n deall pwysigrwydd yr amgylchedd dysgu yn y gwaith o hyrwyddo arferion ac ymddygiadau dysgu cadarnhaol sy’n cyd-fynd â’r pedwar diben ac y mae dysgwyr yn eu deall yn y cyd-destun hwnnw. Mae felly’n mynd ati i’w ymsefydlu a’i reoli’n effeithiol ac yn barhaus (Llywodraeth Cymru, 2017, t. 23). 
Fel awgryma’r dyfyniad, mae’r amgylchedd dysgu a’i rheolaeth yn allweddol i ddysgu ac i ddisgyblion gallu gwneud cynnydd. Pwysleisia Bronfenbrenner (1977, cyfeirnodwyd yn Gray a Macblain, 2015) dylai athrawon ystyried disgyblion fel unigolion unigryw sydd yn cael eu heffeithio gan eu perthynas gyda’u hawyrgylch. Cyfleua hyn bwysigrwydd cynnal a chadw amgylchedd dysgu positif.
Yn adroddiad Estyn (2023) fy ysgol leoliad noda bod:
Ysgol Gynradd Ffairfach yn darparu amgylchedd hapus a gweithgar lle mae disgyblion yn dangos parch ac ymddygiad o’r safon uchaf. Mae’r ysgol yn gymuned ddysgu gynhwysol lle mae pob disgybl yn cael eu parchu a’u datblygu fel unigolion cyflawn a chyfrifol (Estyn, 2023).
Ystyriaf yr angen i reoli’r amgylchedd dysgu oherwydd fel y noda Cremin a Burnett (2018) dylai addysgu ddarparu amgylchedd sy'n galluogi plant i ffynnu. Ar leoliad defnyddiais theori cyflyru ymddygiad Skinner (1958) drwy annog dysgwyr i ymddwyn yn gadarnhaol ac ymddangos ymddygiad positif a chwblhau tasau hyd eithaf eu gallu, a chynnig sticeri fel gwobr. Fodd bynnag, dengys ymchwil nad yw’r arfer hwn yn ddibynadwy. Mae rhai yn dadlau bod y dull hwn yn gor-symleiddio ymddygiad dynol trwy anwybyddu gwybyddiaeth, emosiwn ac ymwybyddiaeth. Nododd Wagenaar (1975) fod ffafriaeth Skinner ar gyfer achosion empirig allanol dros gymhellion mewnol yn darparu darlun anghyflawn o ymddygiad dynol. O ganlyniad, i’r barnau amrywiol yma byddaf yn sicr o ystyried y ddwy ochr tra’n addysgu.
Defnyddia’r ysgol system goleuadau traffig i reoli’r amgylchedd dysgu. Yn syml, roedd plant yn derbyn rhybudd ar lafar am ymddygiad negyddol cyn iddyn nhw gael eu symud o’r smotyn gwyrdd i’r smotyn oren ar siart ymddygiad. Os oedd yr ymddygiad yn gwaethygu bydden nhw’n cael eu symud i’r smotyn coch, er nad oedd hwn wedi digwydd yn ystod fy nghyfnod. Roedd atgoffa’r plant o’r system yn ddigon o ataliad i’r mwyafrif. Awgryma Fuentes (2023) bod gweithredu canlyniadau priodol ar gyfer camymddwyn yn helpu i gynnal amgylchedd ystafell ddosbarth trefnus. Ond, ar y llaw arall, teimla Bobbyhayes (2021) fod cosbi yn arwain at fwy o bryder, ofn, a drwgdeimlad ymhlith plant. Gall yr emosiynau negyddol hyn rwystro lles a datblygiad cyffredinol plentyn.
Wrth ddysgu defnyddiais methodoleg trionglog o gynllunio a threfnu y ddarpariaeth yn fwy effeithiol.
Dechreuais gan gynllunio darpariaeth barhaus i’r plant. Yn y dosbarth mae yna nifer fawr o adnoddau ac ardaloedd agored megis, ardal adeiladu, cornel crefft a’r tŷ bach twt. Mae ffocws ar adnoddau agored yn hanfodol ar gyfer archwilio ac i gefnogi datblygiad dychymyg y plentyn, fel awgryma Bradbury a Swailes (2022). Felly, ar ôl addysgu tasg ffocws iaith yn gynharach yn yr wythnos cynlluniais gyfleoedd i’r plant arbrofi a chwarae rôl gan ddefnyddio’r eirfa yn y tŷ bach twt. Gan ystyried safbwynt Llywodraeth Cymru (2023b) dylai’r amgylcheddau ddarparu profiadau bywyd go iawn sy’n eang ac amrywiol gan ganiatáu i ddysgwyr fynegi eu hunain. Yn ôl theori Fisher (dim dyddiad, cyfeirnodwyd yn Bradbury a Swailes, 2022), nad yw’n ddigon i adael plant i chwarae, mae’n rhaid dysgu plant sut i chwarae, gan fodelu iaith ac ymddygiad addas. Cytuna ymchwil Addysgeg Effeithiol yn yr astudiaeth Blynyddoedd Cynnar gan nodi yn glir nad yw'n ddigon i greu amgylchedd ysgogol a gadael i blant chwarae heb arweiniad. Mae angen i staff addysgu'r plant yn weithredol, sy'n golygu modelu iaith ac ymddygiad priodol, rhannu sgyrsiau deallus, gofyn cwestiynau a defnyddio chwarae i'w hysgogi a'u hannog (Siraj-Blatchford a Sylva, 2002, cyfeirnodwyd yn Bradbury a Swailes, 2022). O ganlyniad, fe gawsom drafodaeth am y disgwyliadau ac fel i chwarae’n neis. Fodd bynnag, gwelir bod Chwarae Cymru o farn gwahanol.
Mae chwarae yn broses a ddewisir yn rhydd, a gyfarwyddir yn bersonol ac a gymhellir yn gynhenid. Hynny yw, y plant a’r bobl ifanc fydd yn penderfynu a rheoli cynnwys a bwriad eu chwarae, trwy ddilyn eu greddfau, eu syniadau a’u diddordebau eu hunain, yn eu ffordd eu hunain ac am eu rhesymau eu hunain (Chwarae Cymru, 2023).
Gwelir felly, mae llinell denau sydd rhwng cynorthwyo’r chwarae ac arwain y chwarae yn ormodol. Trwy eu chwarae, mae plant yn ymarfer ac yn cydgrynhoi eu dysgu, chwarae gyda syniadau, arbrofi, cymryd risgiau, datrys problemau, a gwneud penderfyniadau yn unigol, fesul grwpiau bach a mawr. Mae profiadau uniongyrchol yn caniatáu i blant ddatblygu dealltwriaeth ohonynt eu hunain a'r byd y maent yn byw ynddo (Fframwaith dysgu sylfaen, 2015).
Nesaf, roeddwn i wedi cyfoethogi’r ddarpariaeth, gan greu amgylchedd dysgu oedd yn caniatáu i’r plant weithio yn annibynnol ac herio eu hunain. Ar gyfer y sesiwn yma roedd y plant yn cysylltu lluniau o wahanol fwydydd i begiau siarad. Yn wahanol i gynllunio ar gyfer gwaith grŵp ffocws, ni allwch bob amser ragweld sut y gallai plant ryngweithio â'r adnoddau rydych chi'n eu darparu. I ddechrau, teimlais bwysau i ragweld canlyniad y dasg. Cymerodd sbel i fi ddysgu bod cymryd cam yn ôl yn iawn. Yng ngeiriau Fisher, arhoswch, gwyliwch a rhyfeddwch (dim dyddiad, cyfeirnodwyd yn Bradbury a Swailes, 2022). Wrth gwrs, roedd y plant wedi dileu'r recordiad ar ddamwain neu wedi recordio drosto. Ond roedd y rhain yn bethau hawdd i’w hadfer. Gwnaeth y gwallau yma hyd yn oed sbarduno trafodaeth rhwng y plant mewn ymagais i drwsio’r sefyllfa eu hun. Gweithion nhw gyda’i gilydd i ddarllen y cardiau a cheisio gwneud recordiadau eu hunain. Sonia Cymdeithas Montessori (2021, cyfeirnodwyd yn Bradbury a Swailes, 2022) dylai'r oedolyn ddarparu cefnogaeth mewn ffordd sy'n sensitif ac yn caniatáu amser i blentyn ymgysylltu i'w foddhad eu hunan. Felly, yn yr achos yma fe wnes i ffocysu ar gymryd cam yn ôl a dim ond camu mewn pan nad oedd y plant yn gallu datrys y broblem eu hunain.
Ar ôl y ddarpariaeth barhaus a chyfoethogi’r ddarpariaeth, fe wnes i dasg ffocws gyda’r plant. Fel grŵp fe wnaethon ni drafod pa fath o fwydydd hoffen nhw ar gyfer eu parti ac wedyn ysgrifennon ni restr siopa ar y cyd. Cryfder trefniant hyn o weithio oedd bod digon o gyfleoedd i’r plant fynegi’u barn. Yn ôl Llywodraeth Cymru, (2023a) dylen annog dysgwyr i fynegi eu barn ac i gymryd mwy o gyfrifoldeb am eu cynnydd personol. Roedd hefyd digon o gyfleoedd iddyn nhw ofyn cwestiynau wrth iddyn nhw weithio ac i fi gael gwirio eu dealltwriaeth nhw. Yn ogystal, nododd yr Education Endowment Foundation (2021) dylid defnyddio addysgu fesul grŵp bach oherwydd ei fod yn strategaeth gost-effeithiol ac sy'n seiliedig ar dystiolaeth i gyflymu dysgu myfyrwyr, yn enwedig i'r rhai sy'n cael trafferth neu'n anfantais.
Gwahaniaethu
Mae’r athro’n arddangos gwybodaeth am, ynghyd â dealltwriaeth a phrofiad o, ddisgwyliadau uchel ac arferion effeithiol i ddiwallu anghenion yr holl ddysgwyr, waeth beth fo’u gwahanol anghenion (Llywodraeth Cymru, 2017, t. 25).
Efallai y byddai rhai yn dweud bod gwahaniaethu yn bwnc dadleuol o fewn addysg. Er bod gwahaniaethu effeithiol yn galw am wybodaeth dda iawn o'r cynnwys, y plant, adnoddau ac ystod o strategaethau addysgu (Cremin a Burnett, 2018); dadleua Taylor (2017) fod gwahaniaethu yn aml yn arwain at fwy o anghydraddoldeb yn yr ystafell ddosbarth yn hytrach na chwrdd ag anghenion unigol y plant. Fodd bynnag, mae Llywodraeth Cymru (2016) yn nodi bod gwahaniaethu'n ymateb i wahanol alluoedd, diddordebau ac arddulliau dysgu plant, gan sicrhau bod pob dysgwr yn cymryd rhan ac yn cael eu herio'n briodol. Pan ddechreuais i PAP 1, roeddwn i'n ddibynnol ar staff y dosbarth i'm helpu i ddeall gallu pob plentyn ac felly, sut i wahaniaethu’r gwaith. Gan fod y dosbarth o gyfansoddiad oedran gwahanol megis, meithrin i flwyddyn un. Roedd hyn yn bendant yn her.
Creais dair taflen waith, fel gallwch weld yma, un oedd yn annog y plant i ddefnyddio Numicon, un gydag adio hyd at ddau ddeg ac un hyd at gant. Roeddwn i'n teimlo mai hon oedd y wers gyntaf wnes i lwyddo i wahaniaethu'r taflenni yn llwyddiannus i gwrdd â gallu’r plant. Sicrhaodd hyn bod y plant yn meistroli cysyniadau a datblygu dealltwriaeth ddyfnach, sy’n cyfrannu at well perfformiad academaidd (Black a Wiliam, 2010). Serch hyn, mae pryderon bod taflenni gwaith yn atal chwarae, anwybyddu gwahaniaethau unigol, ac yn creu disgwyliadau afrealistig. Mae'r canfyddiadau yn tynnu sylw at yr angen am ddull cytbwys mewn addysg plentyndod cynnar, gan integreiddio strategaethau addysgu amrywiol (Şimşek, 2023). Byddaf yn siwr o ystyried y ddau ochr ar PAP 2.
Yn hwyrach yn fy mhrofiad dysgu, wrth ddysgu gwers celf, dechreuais wahaniaethu yn ôl disgwyliadau. Galluogodd hyn nad oedd y plant i gyd yn gorffen y dasg ar yr un pryd ac felly, roeddwn i’n gallu helpu pawb yn ei dro. Yn ogystal â hyn, roedd y dull yma o wahaniaethau yn integreiddio theori Vygotsky (1978, cyfeirnodwyd yn Gray a Macblain, 2015) o’r Unigolyn Mwy Medrus. Ymhellach, yn ôl Bandura (1977, cyfeirnodwyd yn Nabavi a Bijandi, 2023) mae dynwared yn efelychiad gwirioneddol o’r sgiliau modur a arsylwyd. Rhoddodd hyn y cyfle i wybodaeth a thechneg gael ei drosglwyddo o’r Unigolyn Mwy Medrus i ddysgwr llai profiadol. Yn fy nhyb i, roedd hwn yn hynod o ddefnyddiol oherwydd golygodd nad o’n i’n gorfod helpu’r plant gymaint gan eu bod nhw’n dysgu wrth ei gilydd.
Manteisio ar ddisgyblaethau pwnc
Mae’r athro’n arddangos gwybodaeth am addysgeg a disgyblaethau perthnasol o fewn, ac ar draws, cynnwys pynciau, meysydd dysgu, a themâu trawsgwricwlaidd; mae hefyd yn arddangos dealltwriaeth o hyn ac yn cynllunio’n briodol yn ôl hynny (Llywodraeth Cymru, 2017, t. 30).
Awgryma’r dyfyniad yma bod rhaid cael dealltwriaeth eang o’r disgyblaethau pwnc er mwyn gallu cynllunio a darparu gwersi trawsgwricwlaidd effeithiol. Wrth i’r Cwricwlwm i Gymru gael ei ddiwygio, mae addysg yng Nghymru yn profi newid cyffrous. Un o’r newidiadau allweddol yw’r pwyslais ar ddefnyddio pynciau ochr yn ochr â’i gilydd, gan feithrin ffordd o ddysgu sy’n adlewyrchu datblygiad cyfannol plant. Mae llythrennedd, rhifedd a chymhwysedd digidol bellach yn fframweithiau trawsgwricwlaidd gorfodol, sy’n sicrhau bod dysgwyr yn datblygu’r galluoedd sylfaenol sydd eu hangen arnynt i lwyddo yn yr ysgol ac ymdopi â’r heriau mewn cymdeithas sy’n dod yn fwyfwy digidol (Llywodraeth Cymru, 2021). Mae’r dull hwn o ddysgu’n cyd-fynd â’r ffordd y mae plant yn dysgu’n naturiol, yn enwedig yn y blynyddoedd cynnar lle nad ydynt yn tueddu i wahanu gweithgareddau yn ôl pwnc (Kelly, 2013). Yn fy mhrofiad i, rwyf wedi sylwi bod plant yn dysgu orau pan maen nhw’n mwynhau’r hyn maent yn ei wneud - waeth beth yw’r pwnc. Wrth ddysgu mae’n amlwg bod hwyl a brwdfrydedd yn helpu plant i ddysgu ac i feithrin gwybodaeth. Mae’n glir bod y sgiliau trawsgwricwlaidd hyn yn cynnig ffordd i ddysgwyr fanteisio i’r eithaf ar y cwricwlwm eang sydd ar gael iddynt, gan eu paratoi’n well ar gyfer bywyd a gwaith i’r dyfodol drwy gyflawni’r pedwar diben craidd (Llywodraeth Cymru, 2022).
Mae’r sesiwn heriau yma yn enghraifft o fanteisio ar ddisgyblaethau pwnc trwy ddysgu’n drawsgwricwlaidd. Pwysleisiodd ymchwil Barnes (2015) a Donaldson (2015) bod dull trawsgwricwlaidd yn hyrwyddo dealltwriaeth ddyfnach drwy amlygu cysylltiadau rhwng pynciau a hefyd yn cefnogi datblygiad sgiliau trosglwyddiadwy. Gwelir yma’r chwe Maes Dysgu a Phrofiad sydd yn sicrhau dysgu cyfoethog, cysylltiedig ag ystyrlon. Dywed Hayes (2010) bod y dull trawsgwricalaidd yn arbennig o effeithiol gyda dysgwyr ifanc, gan fod y dull thematig yn adlewyrchu natur chwilfrydig ac ymholgar eu dysgu. Roedd y plant yn ymateb yn gadarnhaol, gan ddangos lefel uwch o ymgysylltiad a dealltwriaeth.
Un o fy nhargedau oedd cymryd cam yn ôl a rhoi mwy o ryddid i’r plant. Felly, es i ati i ymchwilio i sut allwn i fabwysiadu hwn yn fy ymarfer. Des i ar draws astudiaeth gan Estyn (2020) o ddatblygu disgyblion i fod yn ddysgwyr annibynnol. Fe wnaeth yr arolwg ganfod y po fwyaf o annibyniaeth a roddir i blant y mwyaf o barch maent yn cymryd dros eu gwaith. Felly, wrth gynnal y sesiwn wnes i ffocysu ar roi mwy o annibyniaeth i’r dysgwyr. Er y manteision sydd i ddysgu’n drawsgwricwlaidd mae sialensau hefyd. Rhybuddiodd Alexander (2010) bod dysgu trawsgwricalaidd yn gallu arwain at golli dyfnder pwnc. I osgoi hyn, roedd y mwyafrif o’r heriau yn y sesiwn yn rhai oedd yn gofyn i’r plant adalw’r hyn ddysgon nhw mewn gwersi blaenorol. Sicrhaodd hyn bod y plant dal yn datblygu dealltwriaeth fanwl mewn meysydd pwnc penodol.
Gyda’r cyfle euraidd hwn i adfyfyrio, gwerthfawrogaf y cynnydd dwi wedi gwneud o ran y llinynnau canolog a nodwyd. Er hyn, nid da lle gellir gwell. I’r dyfodol felly, bwriadaf arsylwi yn fanwl mewn dosbarthiadau, a gwerthuso’r profiadau yn y dyddlyfr. Byddaf yn manteisio ar bob cyfle i ennill profiad a magu sgiliau ar PAP. Manteisiol fydd gwau ymchwil, addysgeg a darlithoedd i’r profiadau. Yn ychwanegol, bydd ymchwilio i arfer effeithiol gan Estyn a thrafod gyda chyfoedion am brofiadau yn perthyn i’r llinynnau canolog, yn fanteisiol tu hwn. Heb os nac oni bai, y Profiad Addysgu Proffesiynol oedd uchafbwynt y flwyddyn academaidd i mi, ac edrychaf ymlaen yn arw at PAP 2 er mwyn ehangu fy mhrofiadau, a datblygu seiliau cadarn o ran y safonau proffesiynol. Diolch yn fawr i chi am wrando. Gwerthfawrogaf y cyfle i ateb unrhyw gwestiynau sydd wedi codi.

